钦定古今图书集成/理学汇编/字学典/第072卷 > 《宋黄伯思法帖刊误》 > 《第五杂帖》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第五杂帖》

自苍颉至程邈书，皆伪史籀书，传世者岐、鼓耳。今此
书云扬州裴易德系字，殊无三代体，与其辞皆唐人
笔也。李斯书，米云不知何人书。仆按其文云“田畴耕
耨，为政期月而致法令，使父子为邹鲁。”乃李阳冰篆
王密所撰《明州刺史河东裴公纪德碣》中字也。其碑
略云“惊逋复田畴，辟教以耕耨，故为政可期月而致”
宽之，则法令非行，公之化裔俗为邹鲁，使父子长幼
各得其宜。此帖乃摹田畴等十八字为斯书，与碑中
篆无铢黍差。而米云不知何人书，盖未见此碑耳。
程邈在秦云阳狱作“隶”字，乃今汉碑中字是也。有此
隶，方生今正书，不应邈已作之。

宋儋，唐明皇帝时人。学锺书，但作侧戾，殊失天势。王
著录此书，不知乃唐士，意为远古人，故与斯邈并列，
其误至此。儋有《嵩山圭禅师》等碑传于世，字亦不甚
工。

《卫夫人帖》，盖唐初李怀琳作，事见窦𣳻《述书赋》。如《续
帖》中嵇康《绝交书》，世传《七贤帖》，皆怀琳伪迹也。此与
师帖尤疏谬。按梁萧子云答武帝敕云：“臣昔不能拔
赏，随时所贵”，规模子敬，多历年所。年二十六，著《晋史》
至《二王列传》，欲作论草隶法，言不尽意，遂不能成。十
许年始见敕旨。《论书》一卷，商略笔状洞彻，字体始变。
“子敬全范元常，逮尔已来，自觉功进。”此伪帖云：“但卫
随世所学，规摹锺繇，遂历多载。年二十，著《诗论》草隶。”
又云：“笔势洞精，字体遒媚。”皆窃取子云启中语，欲小
改之，遂失其句读。今世高识，岂无何不悟此？又卫夫
人乃晋李矩妻李充母，名铄，字茂猗。既与师书，自当
著名，不但称夫族及姓也。以数事考之，其伪不疑。又
前辈论此帖，以其“敕”字从“力”，“馆”从“舍”为伪，未中其病。
盖自二王以来，讹字甚多，“陈”为“阵”，“策”为“䇲”，皆二王辈
自制，不可据此定真伪也。

隋诏书中“敬”字缺其波，盖淳化中摹此书时，特省去
避讳耳。或指此目为伪帖，非也。梁武帝《书评》，乃命袁
昂作者，其《答启》云：“奉敕遣臣评古今书，臣愚短，岂敢
辄量江海，但天旨诿臣，斟酌是非，谨品字法如前。”此
云梁武评书，误矣。袁昂不以书名，而评裁诸家，曲尽
笔势。然论者以其《评张芝书》云：“如汉武爱道凭虚，欲”
仙，则欲仙而已。至况薄绍之书，乃云“如仙人啸树，则
真仙也。”为比拟失伦，此亦一病也。写此者字法局束，
天然太少，疑非智果书。果号得右军骨，借誉浮其实，
亦不至尔。

何氏书，若云何人耳。或以为何姓，非也。米以二帖为
欧阳率更书，良是。

《敬祖》《鄱阳》二帖，大令部中已有，此重出耳。敬祖，王导
子武冈侯协也，与大令不同时，恐非其书。

孤，不度德量力，与亮白，董卓以来二帖，皆《诸葛传》中
与昭烈问答语，有一段自“孙权据有江东”以下，与此
文相接，误寘？第十卷《王大令部》中，皆章草书，虽字画
大小微异，而笔势若一，大是全写《亮传》首语。此文虽
出亮言，亦史家润色之。又中云“亮曰亦史家所记。”米
遂谓亮书差千里矣。仆谓此帖当是逸少书，盖与此
公《章草豹奴帖》笔法同。

“《移屋》有意适”、《闲旷》二帖，真羊中散书，与唐薛邕家所
畜《笔精帖》字势同，与法帖本部中《三月六日帖》殊不
类，彼《六日帖》，乃伪也。《笔精帖》，真羊公得意书，或以为
逸少，则过矣。